སློབ་གསོ་ག་འདྲ་ཡིན་རུང་ཀུན་ལ་གསོ་སྐྱོང་བྱེད་པའི་དམིགས་ཡུལ་ཡོད།འདི་ནི་སློབ་གསོ་སྤེལ་མཁན་གྱིས་སློབ་གསོའི་ལས་དོན་བསྒྲུབ་པའི་སྔོན་དང་སློབ་གསོའི་ལས་དོན་སྒྲུབ་པའི་བརྒྱུད་རིམ་ནང་།སློབ་གསོའི་ལས་དོན་བསྒྲུབས་པའི་འབྲས་བུར་དཔྱད་ཞིབ་བྱེད་པའི་ཁྲོད་ཀུན་ཏུ་ཡང་ཡང་ཡིད་ལ་ཤར་ཞིང་ཡང་ཡང་ནན་བཤད་བྱེད་དགོས་པའི་རྩ་བའི་གནད་དོན་ཞིག་རེད།དམིགས་ཡུལ་མེད་པའི་སློབ་གསོའམ་ཡང་ན་གསོ་སྐྱོང་དམིགས་ཡུལ་ཡོད་ཀྱང་སློབ་གསོའི་ཐབས་ལམ་བདམས་པ་གསོ་སྐྱོང་བྱེད་པའི་དམིགས་ཡུལ་དང་མི་འཚམ་ན་དམིགས་ཡུལ་དེ་མངོན་དུ་འགྱུར་བར་མི་ཕན་ལ།ཐ་ན་དེ་འགྲུབ་པའི་འགོག་རྐྱེན་དུ་འགྱུར་ཚེ།དེ་ལྟ་བུའི་སློབ་གསོ་ནི་འབྲས་མེད་ཀྱི་སློབ་གསོ་ཡིན་པ་གདོན་མི་ཟ།དེ་བས་སློབ་གསོ་ཡི་ཐབས་ལམ་འདེམས་སྒྲུག་བྱེད་རྒྱུད་དེ་སློབ་གྲྭའི་སློབ་གསོའི་གསོ་སྐྱོང་དམིགས་ཡུལ་དང་འབྲེལ་བ་ཟབ་པོ་མཆིས།དོན་དངོས་སུ་གནད་དོན་འདི་མཚན་ཉིད་རིག་པའི་ནང་གི་ནང་དོན་དང་རྣམ་པའི་འབྲེལ་བའི་གནད་དོན་ལ་ཐུག་ཡོད་པ་རེད།ནང་དོན་གྱིས་རྣམ་པ་ཕུན་སུམ་ཚོགས་ཤིང་གསོན་ཉམས་ལྡན་པར་བཏང་ལ།རྣམ་པ་ཡིས་ནང་དོན་མངོན་འགྱུར་ཡོང་དུ་འཇུག་སྟེ།འདི་ནི་རྣམ་པ་ནང་དོན་ལ་བསྟུན་པའི་ཕྱོགས་ནས་བཤད་པ་ཡིན།གལ་སྲིད་རྣམ་པ་ནང་དོན་དང་མ་བསྟུན་དུས་དེ་ཉིད་ནང་དོན་གྱི་འཆིང་རྒྱར་འགྱུར་ཞིང་།ནང་དོན་ཚོད་འཛིན་བྱེད་པའི་བུམ་སྐེ་ལྟ་བུའི་ནུས་པ་ཐོན་འགྲོ།གལ་ཏེ་ནང་དོན་མེད་པའམ་ནང་དོན་ངེས་གསལ་མེད་པ་དང་ནང་དོན་སྙིང་བོས་དབེན་ན།རྣམ་པ་དེ་མིག་སྔར་མཛེས་པའི་སྒྲོམ་སྟོང་དང་ཤུབས་སྟོང་ཙམ་དུ་འགྱུར་བས།རྣམ་པ་དེའི་དགོས་པ་ཡོད་ཚད་དོན་མེད་དུ་སོང་བ་རེད།གསོ་སྐྱོང་བྱེད་པའི་དམིགས་ཡུལ་དང་སློབ་གསོའི་ཐབས་ལམ་གཉིས་ཀྱིས་འབྲེལ་བའང་གནས་ལུགས་དེ་དང་མཚུངས་སོ།།